《落花 其二》
明代·彭世潮

槛外西风一夜侵，飘飘那忍更相寻。感逢绝处诗谁胜，愁到浓时酒自斟。

莺逐断烟啼北郭，蝶拖残月过东林。因君检点兴亡事，不觉踌躇费朗吟。

作者简介：彭世潮，字源大，号龙溪。东莞人。明世宗嘉靖四年（一五二五）举人。授福建古田教谕，升国子监学录，擢陕西道监察御史。以不能事权贵，左迁福清令。著有《龙溪漫兴》。民国张其淦《东莞诗录》卷一一有传。